**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1395/2008

**730a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov (tlač 730) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre sociálne veci a bývanie ako gestorský výbor k  vládnemu návrhu zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č.1003 z 11. septembra 2008 pridelila vládny návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a bývanie,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre ľudské práva, národnosti a postavenie žien.

Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Návrh zákona odporučili schváliť:

Ústavnoprávny výbor Národnej rady Slovenskej republiky (uznesením č. 473 z 15. októbra 2008),

Výbor Národnej rady Slovenskej republiky pre sociálne veci a bývanie (uznesením č.175a z 21.októbra  2008),

Výbor Národnej rady Slovenskej republiky pre financie, rozpočet a menu (uznesením č. 390 z 15. októbra 2008),

Výbor Národnej rady Slovenskej republiky pre ľudské práva, národnosti a postavenie žien (uznesením č.159 zo 14. októbra 2008).

**IV.**

Výbory Národnej rady Slovenskej republiky, ktoré  návrh zákona prerokovali prijali tieto pozmeňujúce a dopĺňujúce návrhy:

1. V čl. I 15. bode sa v § 30 ods. 2 slová „§ 34 ods. 2“ nahrádzajú slovami „§ 34 ods. 3“.

Ide o legislatívno-technickú úpravu.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I za 21. bod sa vkladajú nové body 22. až 24, ktoré znejú:

 „22. V § 34 sa za odsek 1 vkladá nový odsek 2, ktorý znie:

„(2) Ak je splnená podmienka podľa osobitného predpisu36a) alebo ak ide o dieťaťa, ktoré zanechala žena po pôrode v zdravotníckom zariadení36b) alebo ak nie je známy ani jeden z rodičov, 36c) orgán sociálnoprávnej ochrany detí a sociálnej kurately zašle základné údaje o dieťati podľa odseku 3 písm. a), časti dokumentácie podľa odseku 1 písm. d) a g) určenému orgánu sociálnoprávnej ochrany detí a sociálnej kurately najneskôr nasledujúci pracovný deň po dni, keď sa dozvedel o tejto skutočnosti. Určený orgán sociálnoprávnej ochrany detí a sociálnej kurately zapíše toto dieťaťa do prehľadu detí, ktorým treba sprostredkovať náhradnú rodinnú starostlivosť dňom doručenia základných náležitostí spisovej dokumentácie podľa prvej vety. Ostatné náležitosti spisovej dokumentácie podľa odseku 1 doručuje orgán sociálnoprávnej ochrany detí a sociálnej kurately do spisovej dokumentácie priebežne.“.

Doterajšie odseky 2 až 4 sa označujú ako odseky 3 až 5.

Poznámky pod čiarou k odkazom 36a až 36c znejú:

„36a)  § 102 ods. 1 písm. c) zákona č. 36/2005 Z. z.

36b) § 11 ods. 10 zákona č. 576/2004 Z. z.

36c) § 11 ods. 11 zákona č. 576/2004 Z. z. “.

23. V § 35 ods. 2, § 79 ods. 4 a § 80 ods. 2 a 3 sa odkaz 36a nad slovom „predpisu“ označuje ako odkaz 36d.

Poznámka pod čiarou k odkazu 36a sa označuje ako poznámka pod čiarou k odkazu 36d.

24. V § 35 ods. 4 a 5 sa odkaz 36b nad slovom „predpisu“ označuje ako odkaz 36e.

Poznámka pod čiarou k odkazu 36b sa označuje ako poznámka pod čiarou k odkazu 36e.“.

V tejto súvislosti sa vykoná prečíslovanie novelizačných bodov.

V situáciách kedy sa dieťa ocitne bez starostlivosti rodičov (napr. narodené deti ponechané rodičmi na adopciu) a je možné ho okamžite zaradiť do náhradnej rodinnej starostlivosti sa navrhuje, aby bol okamžite spustený režim vyhľadávania vhodnej rodiny zapísaním dieťaťa do zoznamu. Úrady by tak ešte pred podaním návrhu na predbežné umiestnenie dieťaťa do krízového strediska alebo detského domova bol povinný začať vyhľadávať vhodnú náhradnú rodinu. Narodené deti totiž niekedy nie sú okamžite umiestňované do náhradných rodín, ale často najprv na niekoľko mesiacov putujú do detského domova, kde čakajú na skompletizovanie potrebnej dokumentácie.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I za 23. bod sa vkladá nový 24. bod, ktorý znie:

„ 24. V § 38 ods. 4 písm. a) treťom bode sa na konci pripájajú tieto slová :„ vrátane práva dieťaťa na udržiavanie a rozvíjanie súrodeneckých väzieb,“.

V tejto súvislosti sa vykoná prečíslovanie novelizačných bodov.

Vážnym problémom detí, ktoré žijú v náhradnej starostlivosti vrátane náhradnej rodinnej starostlivosti je zachovanie resp. rozvíjanie súrodeneckých väzieb, a to osobitne v prípadoch, keď súrodenci z rôznych dôvodov nežujú spolu. Je na mieste, aby aj náhradní rodičia, čiže nielen detské domovy, rešpektovali právo dieťaťa na zachovanie súrodeneckých zväzkov. Navrhovaným doplnením sa zabezpečí, že súčasťou prípravy záujemcov o náhradnú rodinnú starostlivosť bude osobitne aj problematika práva dieťaťa na udržiavanie a rozvíjanie súrodeneckých väzieb.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I sa za 25. bod vkladá nový 26. bod, ktorý znie:

„26. V § 42 ods. 2 a 3 a v § 44 ods. 3 sa slová „ § 34 ods. 3“ nahrádzajú slovami „ § 34 ods. 4“.

Ide o legislatívno-technickú úpravu v nadväznosti na doplnenie nového odseku 2 do § 34.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I  za 28. bod sa vkladá nový 29. bod, ktorý znie:

 „29.V § 43 ods. 1 sa v prvej vete slovo „mesiacov“ nahrádza slovom „týždňov“.“.

V tejto súvislosti sa vykoná prečíslovanie novelizačných bodov.

Navrhuje sa skrátiť lehotu, po ktorej sa začína s hľadaním vhodnej náhradnej rodiny pre deti vo všetkých krajoch z 2 mesiacov na 2 týždne (resp. ju zjednotiť so súčasnou lehotou, kedy začínajú hľadať vhodnú náhradnú rodinnú aj akreditované neštátne subjekty).

Proces hľadania náhradných rodín je totiž v súčasnosti spomaľovaný tým, že deti na adopciu sú najprv zaraďované na krajský zoznam a až po 2 mesiacoch sú informácie o nich rozposlané aj do ostatných krajov. Takýto systém regionálnych zoznamov má zmysel z pohľadu zachovania blízkosti dieťaťa k možnej vzdialenej biologickej rodine avšak je v rozpore s realitou, keďže v niektorých krajoch je podstatne vyšší počet rodičov čakajúcich na deti a v iných podstatne vyšší počet detí, ktoré čakajú na adopciu. Spárovanie detí z potenciálnymi rodičmi z iných krajov je tak v súčasnosti zbytočne predlžované o 2 mesiace.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I za 49. bod sa vkladá nový 50. bod, ktorý znie:

„50. V § 53 ods. 7 sa slová „odseku 2 písm. c) druhého až štvrtého bodu a šiesteho bodu“ nahrádzajú slovami „odseku 4 písm. c) prvého až tretieho bodu a piateho bodu“.

V tejto súvislosti sa vykoná prečíslovanie novelizačných bodov.

Ide o legislatívno-technickú úpravu v nadväznosti na vloženie nových odsekov do § 53 (bod 45 a 47 návrhu zákona).

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre ľudské práva, národnosti a postavenie žien**

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I 65. bode sa pred nadpis nad § 64 vkladá názov piatej časti vrátane jej nadpisu

„PIATA ČASŤ

OPATRENIA SOCIÁLNOPRÁVNEJ OCHRANY DETÍ A SOCIÁLNEJ KURATELY FINANČNÉHO CHARAKTERU“.

Ide o legislatívno-technickú úpravu v súlade s platným znením zákona.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre ľudské práva, národnosti a postavenie žien**

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I 76. bod znie:

„76. V § 73 ods. 1 sa za písmeno s) vkladajú nové písmená t) a u), ktoré znejú:

„t) spracúva štatistické zisťovania a administratívne zdroje49a) z oblasti sociálnoprávnej ochrany detí a sociálnej kurately,

 u) prevádzkuje a rozvíja v rámci jednotného informačného systému v oblasti sociálnych vecí a služieb zamestnanosti jednotný prepojený systém zhromažďovania, spracovávania a prenosu informácií, ako aj sledovania procesov v oblasti sprostredkovania náhradnej rodinnej starostlivosti.“.

Poznámka pod čiarou k odkazu 49a znie:

„49a) Zákon č. 540/2001 Z. z. o štátnej štatistike v znení neskorších predpisov.“.

Doterajšie písmeno t) sa označuje ako písmeno v).“

Navrhuje sa zriadiť jednotný celoslovenský zoznam detí a potenciálnych náhradných rodičov a zjednotiť tak súčasných 8 krajských zoznamov. Systém by po technickej stránke spravovalo Ústredie. Zabezpečoval by jednoduchý, rýchly a prehľadný prístup k základným informáciám o všetkých deťoch (pri dodržaní ochrany osobných údajov), pre ktoré na Slovensku hľadáme náhradnú rodinu. Sociálne odbory a akreditované neštátne subjekty by mali prístup k aktuálnym údajom za celé Slovensku, čo by im umožnili čo najrýchlejšie vyhľadať najvhodnejšiu náhradnú rodinu. Pre deti v starostlivosti štátu by to znamenalo vyššiu šancu dostať sa čo najrýchlejšie do vhodnej náhradnej rodiny.

Keďže zavedenie celoslovenského informačného systému pre náhradnú rodinnú starostlivosť bude časovo a technicky náročné, navrhuje sa jeho zavedenie od 1. januára 2010.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. III sa slovo „a“ nahrádza čiarkou a na konci sa pripájajú tieto slová: „a § 73 ods. 1 písm. u) v sedemdesiatom šiestom bode v č. I, ktoré nadobúda účinnosť 1. januára 2010.“.

Navrhuje sa zriadiť jednotný celoslovenský zoznam detí a potenciálnych náhradných rodičov a zjednotiť tak súčasných 8 krajských zoznamov. Systém by po technickej stránke spravovalo Ústredie. Zabezpečoval by jednoduchý, rýchly a prehľadný prístup k základným informáciám o všetkých deťoch (pri dodržaní ochrany osobných údajov), pre ktoré na Slovensku hľadáme náhradnú rodinu. Sociálne odbory a akreditované neštátne subjekty by mali prístup k aktuálnym údajom za celé Slovensku, čo by im umožnili čo najrýchlejšie vyhľadať najvhodnejšiu náhradnú rodinu. Pre deti v starostlivosti štátu by to znamenalo vyššiu šancu dostať sa čo najrýchlejšie do vhodnej náhradnej rodiny.

Keďže zavedenie celoslovenského informačného systému pre náhradnú rodinnú starostlivosť bude časovo a technicky náročné, navrhuje sa jeho zavedenie od 1. januára 2010.

**Výbor NR SR pre sociálne veci a bývanie**

**Gestorský výbor odporúča schváliť**

**V.**

Gestorský výbor na základe stanovísk výborov k  vládnemu návrhu zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky uvedený návrh zákona v znení pozmeňujúcich a doplňujúcich  návrhov

**schváliť.**

**VI.**

Gestorský výbor odporúča hlasovať o návrhoch 1 až 9 uvedeným v štvrtej časti tejto spoločnej správy spoločne so stanoviskom schváliť.

**VII.**

 Gestorský výbor určil spoločného spravodajcu výborov Róberta Madeja na prerokovanie návrhu zákona v druhom a treťom čítaní v Národnej rade Slovenskej republiky

a

1. informovanie Národnej rady Slovenskej republiky o výsledku rokovania výborov a odôvodniť návrh a stanovisko gestorského výboru.
2. predložiť návrhy podľa § 83 ods. 4, § 84 ods. 2 a § 86 zákona č. 350/1996 Z. z.

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č.190 z 21. októbra 2008.

**Bratislava 21. októbra 2008**

**Jozef Halecký v. r.**

**predseda výboru**